PIÈCES A L’APPUI. 
179 
Tlulre €l)ctns 0 tt- 
Amors m’est à cuer entrée ; 
De chanter m’a esméu ; 
Si chant pour la bele née 
A cui j’ai mon cuer rendu 
Ligement; 
Et sachent la gent, 
Mercier 
Ne doit-on de mon chanter, 
Fors li 
Cui j’aim si 
Que j’en ai et cuer et cors joli. 
Se j’ai dolor endurée 
Por amor, et mal sentu , 
II me plaist bien et agrée 
Quant j’ai si bien esléu; 
N’ai talent 
D’amer faussement ; 
Amender 
Vueil, et loïaument amer 
Por li 
Cui j’aim si 
Que j’en ai et cuer et cors joli. 
Amors est en moi doublée 
Plus que onques maiz ne fu ; 
Si servirai à durée ; 
Diex doint c’on m’ait retenu 
Temprement 
Amourou sement 
Sans fausser ; 
Car je ne puis oublier 
Celi 
Cui j’aim si 
Que j’en ai et cuer et cors joli. 
Et s’amors les suens avance, 
De moi li doit souvenir ; 
Car je sui suenz sanz faillance 
A toz-jors sanz repentir. 
Ententis 
Serai mes touzdis 
D’avancier 
Amors, et son nom haucier 
Por li 
Cui j’aim si 
Que j’en ai et cuer et cors joli. 
Adez me croist ma poissance 
Et volentez de servir, 
Sans celi où j’ai fiance 
Ne porrai mie garir ; 
Si conquis 
M’ont si très douz ris : 
Sans cuidier 
Sai que ne puis eslongier 7 
Deli 
Cui j’aim si 
Que j’en ai et cuer et cors joli. 
Cuens jolis 
De Flandres, amis, 
Cui j’ai chier, 
Me sauriez-vous conseillier 
De li 
Cui j’aim si 
Que j’en ai et cuer et cors joli? 
